አቶ አስናቀ፡- በመጀመርያ ደረጃ የተቋሙ አደረጃጀትና የሚመራውን አካል መመልከት የግድ ይላል፡፡ ምክንያቱም አደረጃጀት ትክክለኛ አመራር ከሌለ ብቻውን ምንም ፋይዳ አይኖረውም፡፡ በአገሪቱ የወጣቶች አካዴሚ ተከፍቷል፤ ነገር ግን ይህ አካዴሚ ከተቋቋመለት ግብ አኳያ ውጤታማነቱ ምን ያህል ነው? የሚለው ካልሆነ በስተቀር ትርጉም እንደሌለው ሁሉ የፌዴሬሽኑም ተመሳሳይ ነው፡፡ ከዚህ ተነስተን ስንመለከተው አሁን እግር ኳሱ ያለበት ደረጃ ራሱ እግር ኳሱ የሚመራበት አግባብ ትክክል እንዳልሆነ ልትረዳ ትችላለህ፡፡ ለዚህ ደግሞ ውጤቱ ምስክር ነው፡፡ ከፕሪሚየር ሊግ፣ ከከፍተኛ ሊግና ከብሔራዊ ሊግ ውጪ ከዚያ በታች የሚገኙት ሊጎች በምን ዓይነት ቁመና ላይ እንዳሉ ስንቶቻችን ነን የምናውቀው? የአንድ አገር እግር ኳስ መሠረቱ የት ነው? አይታወቅም፡፡ እነዚህ ነገሮች ባሉበት ነው እግር ኳሳችን አለቀለት እያልን የምንጮኸው፡፡ ለምንድነው ውጤት ውጤት የምንለው? መነጋገር ያስፈልጋል፡፡ በአጠቃላይ እግር ኳሱ እየተመራበት ያለው አካሄድ ትክክል አይደለም፡፡ ከመሠረቱ ጀምሮ እንደገና ለማደራጀት ጥሩ አደረጃጀትና አቅም ያለው አመራር ያስፈልጋል፡፡ ከዚህ በመነሳት አሁን ያለው አመራር እንዴት ነው? ለሚል አካል ማብራሪያ አያስፈልግም፡፡ አካዴሚያችን መጋቢነቱ ለማን እንደሆነ አይታወቅም፡፡ እግር ኳሳችን በአጠቃላይ የጠራ አመራር፣ የጠራ ሥርዓት፣ አቅምና ክህሎት እንዲሁም ቅንነት ጭምር ያስፈልገዋል፡፡ አገር አቀፍ የሆነ ስትራቴጂክ ዕቅድ ያስፈልጋል፡፡ የሚናገር ሰው ያስፈልጋል፡፡ ነገር ግን ያለው እውነታ የሚናገር ስው በማንኛውም መመዘኛ ቦታ አይኖረውም፤ እስከመቼ ግልጽ አይደለም፡፡ ለማደግ የምንፈልግ ከሆነ ግን ይህን መጥፎ ኔትዎርክ ማስወገድ ያስፈልጋል፡፡ በፌዴሬሽኑ ቋሚ ኮሚቴ የሚባል አለ፤ እያንዳንዱ ኮሚቴ እንዴትና በእነማን እንደሚመራ ግልጽ መስፈርት አይቀመጥም፡፡ ነገር ግን በሙያው ዕድሜያቸውን ያሳለፉ ሰዎች ለዚህ አልታደሉም፡፡ ቀደም ሲል በብሔራዊ ቴክኒክ ኮሚቴ ውስጥ የነበሩ በአሁኑ ወቅት የሉበትም፤ እንዴት ነው እነዚህ ሰዎች በሌሉበት ስለእግር ኳስ መነጋገር የሚቻለው? መታወቅ ይኖርበታል፡፡
